Donderdag 23 September – PvR Geloofsfamilie
In hoofstuk 2 van Klaagliedere is 'n priester aan die woord. Hy kla en begrawe HOOP so saam met die individu en die vrou waarvan ons al gelees het. Selfs mense wat daagliks in die Woord wandel word afgemat en verloor hoop. Lees Hebreërs 11 as 'n getuienis van groot Geloofshelde. Aan die einde van hulle verhale kan ons na hulle opkyk as groot geloofshelde wat getrou was. Maar van tyd tot tyd in hulle verhale kan jy spesifieke situasies opnoem waar hulle ook HOOP verloor het. Die verskil tussen die geloofshelde van Hebreërs en die priester in Klaagliedere, is dat die priester nie meer vir God kon raaksien in die gebeure om hom nie. Die Geloofshelde, het God gevind in alles wat om en met hulle gebeur het.
Het jy 'n Geloofsheld waarna jy baie opkyk? Waarom? Wat is vir jou inspirerend in die manier hoe hy of sy God raaksien en volg? Hoe kan hy of sy jou inspireer om ook nou God raak te sien en te volg? Vra dat God seker sal maak dat daar 'n gesonde mate van respek sal wees in hierdie "opkyk" en dat die persoon nie God se plek in jou lewe sal neem nie.
Hoe kan jou lewe dalk 'n inspirasie vir iemand anders wees wat kyk? Dalk vir jou kinders, bure, vriende of familie? Hoe sal hulle geïnspireer word in hoe jy God raaksien en volg in jou omstandighede? Waar is daar ruimte vir groei?
Klaagliedere herinner ons dat God alles nuut maak. Elke dag. Maar ook elke hart. Het jy nodig om die Here te vra dat Hy dalk valse verafgoding van mense moet verwyder? Het jy dalk nodig om te vra vir beter geestelike rolmodelle? Hoe kan jy vir jou geestelike leiers bid?